बंगबन्धु गोल्डकप: चुनौती नै चुनौती
 बंगलादेशी फुटबलले बंगबन्धु गोल्डकपमा नेपालको सहभागितालाई प्रतिष्ठाकै विषय बनाएको थियो । मिडियाले लगातार नेपालको सहभागितालाई लिएर प्रश्न खडा गरेपछि बंगलादेशी फुटबल संघ आफैं दबाबमा आउनु स्वाभाविक पनि थियो ।
काठमाडौँ —  बंगलादेशी फुटबलले बंगबन्धु गोल्डकपमा नेपालको सहभागितालाई प्रतिष्ठाकै विषय बनाएको थियो । मिडियाले लगातार नेपालको सहभागितालाई लिएर प्रश्न खडा गरेपछि बंगलादेशी फुटबल संघ आफैं दबाबमा आउनु स्वाभाविक पनि थियो ।हुन पनि नेपाल प्रतियोगिताको डिफेन्डिङ च्याम्पियन हो । उसले उपाधि रक्षा नै गर्न खोजेन भने मज्जा किरकिर हुने भयो नै । नेपालले यसपल्ट पनि खेल्छु नै भनेको थिएन । बरू आफूले जितेको पुरस्कार राशि सबै पाउन ताकेता गरिरहेको थियो ।दुई वर्षअगाडि उपाधि जितेसँगै पुरस्कार राशिको रूपमा दिनुपर्ने ५० हजार डलरको पूरा भुक्तानी गत सातामात्रै भयो । योसँगै नेपालको सहभागिता निश्चित भएको हो । ठीक यहाँनिर बंगलादेशी फुटबल संघको चुनौती समाप्त भएको छ भने अब सुरु भयो नेपाली टोलीको चुनौती । यो चुनौती चाङका चाङ छ । नहोस् पनि किन ? नेपालको प्रतियोगिता खेल्दा पहिलो चुनौती त उपाधि रक्षा भयो नै । त्यसअगाडि समूह चरण पनि काट्नुपर्नेछ ।नेपालले मंगलबार यसैक्रममा बंगलादेशको उत्तर पूर्वी सहर सिलेटमा हुने खेलमा सामना गर्दै छ ताजकिस्तान । यसपल्ट नेपाल प्रतियोगिताको समूह ‘ए’ मा छ । यसका अरू प्रतिस्पर्धी बलिया छन् । यसपल्ट प्रतियोगितामा कुल ६ टिमको सहभागिता छ । त्यसलाई दुई समूहमा विभाजन गरिएको छ । नेपालको समूहका ताजकिस्तानसँगै छ प्यालेस्टाइन । फिफा वरीयतामा दुवै नेपालभन्दा माथिका टिम हुन् । नेपाल १ सय ६० औं स्थानमा छ ।रणनीति बुन्दै प्रशिक्षक बालगोपाल महर्जन ।प्यालेस्टाइन प्रतियोगितामै सहभागीमध्ये सबैभन्दा माथिल्लो वरीयताको टिम हो । यो वरीयताको १०० औं स्थानमा रहेको छ । ताजकिस्तान भने फिफा वरीयताको १ सय २० औं स्थानमा छ । ताजकिस्तानले बंगबन्धु गोल्डकपमा पहिलोपल्ट खेल्न लागेको हो । नेपालका लागि यसमध्ये एसियाली देश ताजकिस्तान लगभग नयाँँ प्रतिद्वन्द्वी भने पनि हुन्छ । यो टिमविरुद्ध नेपालले जम्माजम्मी दुईपल्ट मात्र खेलेको छ । यो अवसर एसिया कप छनोटमा प्राप्त भएको हो ।सन् २०१७ को सेप्टेम्बरमा भएको नेपालका लागि छनोटको ‘होम’ खेलमा २–१ ले पराजित भएयता ‘अवे’ खेल पनि ३–० ले गुमाएको थियो । अब यही टिमविरुद्धको खेलसँगै नेपालले प्रतियोगिता सुरुआत लिँदै छ । यसमा जितबाहेक अर्को विकल्पमा टिम प्रतियोगिताबाट बाहिरिने डरबाट गुज्रिनेछ । काठमाडौं छाड्नुअगाडि नेपाली टिमका प्रशिक्षक बालगोपाल मजर्हनले आफ्नो पहिलो उद्देश्य सेमिफाइनल पुग्नु नै रहेको बताएका थिए ।उनले सोमबार सिलेटमा मिडियासँगै कुराकानी गर्दै यही तथ्य दोहोर्‍याएका छन् । उनले भनेका छन्, ‘हामीले यसअघि ताजकिस्तानविरुद्ध दुई खेल खेलिसकेका छौं र त्यसको विश्लेषण गर्दा हामीले फेरि उनीहरूको सामना गर्दा सचेत हुनुपर्ने देखिन्छ । ताजकिस्तानका खेलाडी शारीरिक र प्राविधिक रूपमा बलियो देखिन्छन् । त्यसैले हामीले भोलिको खेलमा आफ्नो रणनीतिमा अडिग रहेर खेल्नुपर्ने हुन्छ । यसमा हामी सफल रह्यौं भने नतिजा हाम्रो अनुकूल आउने छ भन्ने विश्वास छ ।’प्रशिक्षक महर्जनका अनुसार फुटबलमा सबै प्रकारका सम्भावना जीवन्त हुन्छन्, त्यसैले नेपाली टिम सकारात्मक रहनुपर्छ । उनले विश्व फुटबलमा बलिया टिमलाई हराएको उदाहरण प्रस्तुत गर्दै दाबी गरेका छन्, ‘त्यसैले हामी जित्छौं भन्ने मानसिकताले खेल्छौं । हाम्रो उद्देश्य जित नै हुनेछ । अन्यथा हामीले एक अंकका लागि पनि प्रयास गर्नुपर्ने हुन्छ ।’ ताजकिस्तान यसै साता मात्र यू–१७ विश्वकपमा छनोट भएको हुनाले त्यहाँको राष्ट्रिय टिम बलियो भएको अनुमान गर्न सकिन्छ ।